KOMISIJOS ĮGYVENDINIMO REGLAMENTAS (ES) 2020/1646

2020 m. lapkričio 7 d.

dėl prekybos politikos priemonių tam tikriems produktams iš Jungtinių Amerikos Valstijų, taikomų priėmus sprendimą dėl prekybos ginčo pagal Pasaulio prekybos organizacijos susitarimą dėl ginčų sprendimo

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2014 m. gegužės 15 d. Europos Parlamento ir Tarybos reglamentą (ES) Nr. 654/2014 dėl Europos Sąjungos teisių taikyti tarptautines prekybos taisykles ir užtikrinti šių taisyklių vykdymą, kuriuo iš dalies keičiamas Tarybos reglamentas (EB) Nr. 3286/94, nustatantis Bendrijos procedūras bendros prekybos politikos srityje siekiant užtikrinti Bendrijos teisių pagal tarptautinės prekybos taisykles, visų pirma tas, kurios nustatytos Pasaulio prekybos organizacijoje, įgyvendinimą (1), ypač į jo 4 straipsnio 1 dalį,

kadangi:

(1) 2019 m. balandžio 11 d. Pasaulio prekybos organizacijos (toliau – PPO) ginčų sprendimo taryba priėmė rekomendacijas ir sprendimus dėl ginčo DS353 Jungtinės Valstijos – Prekybai dideliais civiliniais orlaiviais poveikį darančios priemonės (antrasis skundas) – Europos Sąjunga taiko GSS 21.5 straipsnį, kuriuose patvirtinama, kad Jungtinės Valstijos nesuderino savo priemonių, kurios, kaip nustatyta, neatitinka Sutarties dėl subsidijų ir kompensacinių priemonių (toliau – SKP sutartis), su savo įsipareigojimais pagal tą sutartį. Dėl Užsienio pardavimo korporacijų (Foreign Sales Corporation (FSC))/ekstrateritorinių pajamų (Extraterritorial income (ETI)) mokesčių lengvatų Apeliacinis komitetas patvirtino, kad Jungtinės Valstijos nepanaikino subsidijų ir kad pradinės rekomendacijos ir sprendimai tebegalioja (2);

(2) dėl kitų susijusių priemonių, vadovaudamasi Europos Sąjungos ir Jungtinių Valstijų „Sutartų procedūrų pagal Susitarimo dėl ginčų sprendimo (toliau – GSS) 21 ir 22 straipsnius ir SKP sutarties 7 straipsnį“ (3) 8 dalimi, dėl šio ginčo Europos Sąjunga pareikalavo, kad pagal GSS 22.6 straipsnį paskirtas arbitras atnaujintų savo darbą. Arbitras savo sprendimą paskelbė 2020 m. spalio 13 d. (4);

(3) arbitro sprendime nurodoma, kad Europos Sąjunga gali kreiptis į PPO ginčų sprendimo tarybą su prašymu leisti Jungtinių Amerikos Valstijų (toliau – Jungtinės Valstijos) atžvilgiu taikyti atsakomąsias priemones, kurios neviršytų 3 993 212 564 USD per metus. Šios atsakomosios priemonės gali būti a) muitų tarifų nuolaidų ir kitų susijusių prievolių pagal GATT 1994 taikymo sustabdymas, b) nuolaidų ir kitų prievolių pagal SKP sutartį taikymo sustabdymas ir c) horizontaliųjų įsipareigojimų ar įsipareigojimų konkrečiuose sektoriuose, konsoliduotame Europos Sąjungos konkrečių įsipareigojimų sąraše prisiimtų dėl visų pagrindinių sektorių, nurodytų paslaugų klasifikavimo pagal sektorius sąraše, taikymo sustabdymas;

(4) pagal GSS 22.7 straipsnį ginčo šalys arbitro sprendimą priima kaip galutinį. 2020 m. spalio 26 d. PPO ginčų sprendimo taryba įgaliojo Europos Sąjungą imtis atsakomųjų priemonių prieš Jungtines Valstijas pagal arbitro sprendimą. Atsakomosios priemonės bus tarifų nuolaidų taikymo sustabdymas ir naujų arba didesnių muitų nustatymas;

(5) rengdama ir pasirinkdama tinkamas priemones, Komisija atsižvelgė į visus objektyvius kriterijus pagal Reglamento (ES) Nr. 654/2014 4 straipsnio 2 dalies a punktą ir 4 straipsnio 3 dalį ir juos taikė. pagal Reglamento (ES) Nr. 654/2014 9 straipsnį Komisija suinteresuotiesiems subjektams suteikė galimybę išreikšti savo nuomonę ir pateikti informacijos apie atitinkamus Sąjungos ekonominius interesus (5);

(6) Komisija užtikrino, kad papildomi muitai neviršytų PPO ginčų sprendimo tarybos leisto taikyti lygio. Šiuo metu priemonių dydis laikomas tinkamu siekiant veiksmingai skatinti laikytis reikalavimų ir padėti ES ekonominės veiklos vykdytojams, nes dabartinėmis ekonominėmis aplinkybėmis leidžia nustatyti priemones dideliems JAV civiliniams orlaiviams ir kitiems produktams, kurie laikomi pakankamai panašiais į Jungtinių Valstijų nustatytas atsakomąsias priemones;

(7) šios priemonės susijusios su importuojamais Jungtinių Valstijų kilmės produktais, nuo kurių tiekimo Europos Sąjunga nėra iš esmės priklausoma. Taip kiek įmanoma išvengiama neigiamo poveikio įvairiems Sąjungos rinkos dalyviams, įskaitant vartotojus;

(8) prekybos politikos priemonės, nustatomos kaip papildomi ad valorem muitai I ir II prieduose išvardytiems produktams, turėtų būti taikomos taip: a) papildomi 15 % normos ad valorem muitai I priede nurodytiems produktams; b) papildomi 25 % normos ad valorem muitai II priede nurodytiems produktams;

(9) Europos Sąjungos ir Jungtinių Valstijų derybos, kuriomis siekiama rasti PPO ginčų dėl didelių civilinių orlaivių subalansuotą sprendimą, kol kas nedavė rezultatų. Be to, Jungtinės Valstijos ir toliau taiko 7,5 mlrd. USD dydžio atsakomąsias priemones iš Europos Sąjungos importuojamiems produktams. Komisija ketina iš dalies pakeisti šį reglamentą, kad būtų atsižvelgta į atitinkamus pokyčius, įskaitant susijusius su JAV reikalavimų laikymusi arba nesilaikymu. Visų pirma Komisija ketina sustabdyti įgyvendinimo reglamento taikymą, jei Jungtinės Valstijos sustabdys savo atsakomųjų priemonių taikymą iš Europos Sąjungos importuojamiems produktams, arba prireikus pakeisti muitų dydį, kad jie atspindėtų Jungtinių Valstijų taikomas atsakomąsias priemones;

(10) šis aktas turėtų įsigalioti kitą dieną po jo paskelbimo Europos Sąjungos oficialiajame leidinyje;

(11) šiame reglamente nustatytos priemonės atitinka Europos Parlamento ir Tarybos reglamentu (ES) 2015/1843 (6) įsteigto Prekybos kliūčių komiteto nuomonę,

PRIĖMĖ ŠĮ REGLAMENTĄ:

1 straipsnis Atsižvelgdama į sprendimus dėl PPO ginčo DS353 „Jungtinės Valstijos – Prekybai dideliais civiliniais orlaiviais poveikį darančios priemonės“ ir gavusi PPO ginčų sprendimo tarybos leidimą, Europos Sąjunga sustabdo importo muitų nuolaidų pagal GATT 1994 taikymą Jungtinių Valstijų prekybai šio reglamento I ir II prieduose išvardytų produktų atžvilgiu.

2 straipsnis Dėl šios priežasties Sąjunga šio reglamento I ir II prieduose išvardytiems į Sąjungą importuojamiems Jungtinių Valstijų kilmės produktams taiko papildomus muitus.

3 straipsnis 1. Prieduose išvardytiems produktams, kuriems iki šio reglamento įsigaliojimo dienos buvo išduota importo licencija, kuria atleidžiama nuo muito arba jis sumažinamas, papildomas muitas netaikomas. 2. Prieduose išvardytiems produktams, dėl kurių importuotojai gali įrodyti, kad jie buvo eksportuoti iš Jungtinių Valstijų į Sąjungą iki papildomo muito taikymo tam produktui dienos, papildomas muitas netaikomas.

4 straipsnis Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2020 m. lapkričio 7 d. Komisijos vardu Pirmininkė Ursula VON DER LEYEN

(1) OL L 189, 2014 6 27, p. 50.

(2) Apeliacinio komiteto ataskaita, US – Large Civil Aircraft (2nd Complaint) (Article 21.5 – ES), 5.172 ir 6.4(b) punktai; Apeliacinio komiteto ataskaita, US – Large Civil Aircraft (2nd Complaint), 1352 punktas ir 2716 išnaša; Arbitražo kolegijos ataskaita, US – FSC (Article 22.6 – US), 8.1 punktas.

(3) WT/DS353/14.

(4) WT/DS353/ARB.

(5) http://trade.ec.europa.eu/consultations/index.cfm?consul_id=261

(6) 2015 m. spalio 6 d. Europos Parlamento ir Tarybos reglamentas (ES) 2015/1843, kuriuo nustatomos Sąjungos procedūros bendros prekybos politikos srityje siekiant užtikrinti tarptautinėmis prekybos taisyklėmis, ypač sudarytomis globojant Pasaulio prekybos organizacijai (PPO), suteiktų Sąjungos teisių įgyvendinimą (OL L 272, 2015 10 16, p. 1).